Den rumænske selvstændighedskrig
Den rumænske selvstændighedskrig blev udkæmpet i 1877 mod Det osmanniske rige. Den 16. april 1877 underskrev Kongeriget Rumænien og Det russiske kejserrige en aftale i București, som indebar, at russiske styrker kunne passere gennem de rumænske landområder, mod at Rusland respekterede Rumæniens integritet. Mobiliseringen begyndte, og omkring 120.000 soldater blev samlet i landets sydlige del for at forsvare sig mod eventuelle fremrykninger fra osmanniske styrker fra sydbredden af Donau. Den 24. april 1877 erklærede Rusland krig mod Det osmanniske rige, og hæren rykkede ind i Rumænien.